Works on Books forsøker å undersøke bokens potensiale som objekt og struktur. Utstillingen er ikke ment som en hyllest til bokens eksistens – ei heller gravøl til denne gamle teknologiens angivelige fall – men ønsker å gi rom for nye observasjoner, betraktninger og tolkninger. Gruppeutstillingen samler forskjellige prosjekter av kunstnere, forfattere og designere – som ved siden av å adressere individuelle tematiske spørsmål, knyttes sammen av at de på hver sin måte kommenterer bokens form. Hva er det som gjør dette objektet så interessant, og hvorfor er det et tilbakevendende tema på tvers av så mange skapende disipliner? Arbeidene i utstillingen varierer fra objekter, tegninger og video – til artist’s books, litterære prosjekter og stedsspesifikke verk.